b'\n_START_ARTICLE_\nKatangos kry\xc5\xbeius\n_START_PARAGRAPH_\nKatangos kry\xc5\xbeius, handa\xc2\xa0\xe2\x80\x93 lieto vario kry\xc5\xbeius, nuo XVI a. iki XX a. prad\xc5\xbeios naudotas dabartin\xc4\x97s Kongo Demokratin\xc4\x97s Respublikos, Zambijos ir Zimbabv\xc4\x97s teritorijoje naudotas vietoj monet\xc5\xb3._NEWLINE_Katangos kry\xc5\xbeiai b\xc5\xabdavo \xc4\xafvairi\xc5\xb3 dyd\xc5\xbei\xc5\xb3, ta\xc4\x8diau da\xc5\xbeniausiai apie 20\xc2\xa0cm skersmens (nuo 15 iki 50 cm), sverdavo apie 1\xc2\xa0kg (nuo 200 g iki 1,5 kg). Kry\xc5\xbeiai pavadinti pagal Katangos provincij\xc4\x85, vario r\xc5\xabdomis turting\xc4\x85 Kongo kalnakasybos region\xc4\x85 pietrytin\xc4\x97je Kongo Demokratin\xc4\x97s Respublikos dalyje._NEWLINE_Katangos kry\xc5\xbeius liedavo vietiniai kalviai\xc2\xa0\xe2\x80\x93 vario lydalas b\xc5\xabdavo pilamas \xc4\xaf sm\xc4\x97lio formas su ten i\xc5\xa1spaustomis kry\xc5\xbeiaus pavidalo tu\xc5\xa1tumomis.\n_START_SECTION_\nVert\xc4\x97\n_START_PARAGRAPH_\nTuo metu, kai Katangos kry\xc5\xbeiai buvo apyvartoje, u\xc5\xbe vien\xc4\x85 kry\xc5\xbei\xc5\xb3 b\xc5\xabdavo galima nupirkti apie 10\xc2\xa0kg milt\xc5\xb3, ar 5-6 vi\xc5\xa1tas, ar 6 kirvius. U\xc5\xbe 14-16 kry\xc5\xbei\xc5\xb3 b\xc5\xabdavo galima gauti nuotak\xc4\x85.\n_START_SECTION_\nKatangos kry\xc5\xbeiai v\xc4\x97liavoje\n_START_PARAGRAPH_\n1960\xc2\xa0m. Belg\xc5\xb3 Kongo provincija Katanga paskelb\xc4\x97 savo nepriklausomyb\xc4\x99 nuo b\xc5\xabsimos Kongo respublikos. Taip sukurtos Katangos valstyb\xc4\x97s v\xc4\x97liavoje buvo pavaizduoti trys raudoni Katangos kry\xc5\xbeiai. 1961\xc2\xa0m. Katangos kry\xc5\xbeiai buvo pavaizudoti ir Katangos valstyb\xc4\x97s monetose. Dabar \xc5\xa1i v\xc4\x97liava naudojama Katangos provincijoje.'